Diphetogo tše di ile tša thabiša batho bantši. Hilda Padgett o gopola ka gore: “Mokgatlo o be o re re eme ka maoto, e lego selo seo ba bantši ba rena re bego re se emetše. E se kgale, seo se ile sa tliša dipoelo tše di kgahlišago.” * Kgaetšedi E. F. Wallis o itše: “Tšhišinyo ya gore re šome tšhemo diiri tše hlano ka letšatši e be e le e botse kudu! Ga go na selo se se thabišago go feta go fetša letšatši ka moka o šomela Morena. . . . Re be re boa tšhemong re lapile, eupša re thabile!” Mofsa yo a bitšwago Stephen Miller o ile a kwa gore kgoeletšo yeo e akgofile gomme a arabela go yona. O be a nyaka go thuša modirong wo ge maemo a sa mo dumelela! O ile a gopola bagoeledi ba bantši ba šoma tšhemo matšatši ka moka ba sepela ka dipaesekele. Mantšiboeng a selemo, ba be ba bapalela batho dipolelo tšeo di rekhotilwego. Ba be ba nea bohlatse ka phišego ba diriša dipampiri tša go athwa le go nea bohlatse seterateng ka dimakasine.